Bybelskool » 2 Timoteus
24 Feb2012 2 Timoteus
Hierdie brief is soos die laaste testament van Paulus waarin hy Timoteus oproep om lojaal aan Jesus Christus en sy evangelie te bly, sowel as aan Paulus. Timoteus word hiermee die testateur wat Paulus se laaste wense moet uitvoer, en ook die erfgenaam van die roeping wat God vir Paulus gegee het, om die evangelie regdeur die wêreld te neem. Paulus weet immers dat die tyd van sy dood voor die deur is (4:6,18), moontlik weens die verraad van Aleksander (4:14) wat vroeër uit die gemeente gesit is saam met Himeneus (1 Tim 1:19-20; 2 Tim 2:17). Daarom is die brief anders as die ander gevangenskap briewe, waar Paulus verwag om weer vrygelaat te word (bv Fil 1:24; 2:23-24; Filemon 22). Dié keer is hy oortuig is die einde naby.
Paulus skryf die brief uit die tronk in Rome (1:8,17) in ongeveer 64 nC en is heel waarskynlik kort hierna deur keiser Nero tereggestel. Paulus se verwysing in 4:17 na ‘n leeu, word deur baie geleerdes met Nero of die Romeinse ryk verbind. Dit is uit dié leeu se bek wat die Here hom gered het om hom behoue in die hemelse koninkryk te bring.
Die brief word in die eerste plek aan Timoteus gerig (1:2) en in die tweede plek aan die gemeente in Efese (1:18). Let op Paulus se seënbede aan “jou” en aan “julle” in 4:22.
Die boodskap is gefokus op lojaliteit te midde van teenstand deur dwaalleraars (2:16-18; 3:13), die afvalligheid van baie mense (1:15) en Paulus se eie naderende dood (4:6-8).